CELEX: 62020TN0507
Language: hu
Date: 2020-08-06 00:00:00
Title: T-507/20. sz. ügy: 2020. augusztus 6-án benyújtott kereset – Colombani kontra EKSZ

5.10.2020   
            
            
               HU
            
            
               Az Európai Unió Hivatalos Lapja
            
            
               C 329/22
            
         
      2020. augusztus 6-án benyújtott kereset – Colombani kontra EKSZ
      (T-507/20. sz. ügy)
      (2020/C 329/41)
      Az eljárás nyelve: francia
      
         Felek
      
      
         Felperes: Jean-Marc Colombani (Brüsszel, Belgium) (képviselő: N. de Montigny ügyvéd)
      
         Alperes: Európai Külügyi Szolgálat
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az EKSZ azon határozatát, amelyben elutasították a T-372/18. sz. ügyben hozott ítélet végrehajtása iránti kérelmét, amelyet X 2020. március 23-i feljegyzése rögzített, és amennyiben ez szükséges, semmisítse meg az EKSZ azon határozatát, amelyben elutasították a felperesnek a T-372/18. sz. ügyben hozott ítélet végrehajtása iránti kérelmét megismétlő, Y 2020. július 30-i feljegyzésében rögzített, R/195/20. sz. panaszát;
               
            
                  —
               
               
                  semmisítse meg az EKSZ azon határozatát, amelyben elutasították a felperesnek az Unió koreai külképviseletének vezetői állására benyújtott pályázatát, amelyet az Emberi erőforrások igazgatóság igazgatónője által aláírt, 2019. október 29-i feljegyzésben közöltek vele, annyiban, amennyiben az EKSZ megtagadta e feljegyzés indokolását, másrészt semmisítse meg a dokumentumokhoz való hozzáférés iránti kérelmét elutasító, az EKSZ kinevezésekkel foglalkozó tanácsadó bizottsága titkárságának 2020. január 24-i elektronikus levelével közölt határozatot;
               
            
                  —
               
               
                  semmisítse meg egyrészt az EKSZ kinevezésre jogosult hatóságának 2019. november 27-i, a felperesnek az Unió üzbegisztáni külképviseletének vezetői állására benyújtott pályázatát és a felperesnek az Unió Észak-macedón köztársaságbeli képviseletének vezetői állására benyújtott pályázatát elutasító határozatait, másrészt a dokumentumokhoz való hozzáférés iránti kérelmét elutasító 2020. február 21-i határozatot;
               
            
                  —
               
               
                  kötelezze az alperest arra, hogy fizessen a felperesnek 3 500 euró kártérítést az őt ért nem vagyoni kárért, valamint jelképes 1 euró kártérítést az őt ért pszichés károkért;
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes hat jogalapra hivatkozik, amelyek közül az első három a T-372/18. sz. ügyben hozott ítélet végrehajtásának elmaradására vonatkozik, a három utolsó pedig a felperes pályázatait és dokumentumokhoz való hozzáférés iránti kérelmeit elutasító határozatokat érinti.
      
                  1.
               
               
                  Az első jogalap az EUMSZ 266. cikk megsértésére és közszolgálati kötelességszegésre vonatkozik.
               
            
                  2.
               
               
                  A második jogalap az egyenlő bánásmód elvének és a hátrányos megkülönböztetés tilalmának megsértésére vonatkozik.
               
            
                  3.
               
               
                  A harmadik jogalap a semlegesség, pártatlanság, függetlenség és méltányosság hiányára vonatkozik.
               
            
                  4.
               
               
                  A negyedik jogalap az indokolási kötelezettség megsértésére vonatkozik.
               
            
                  5.
               
               
                  Az ötödik jogalap a személyes adatok fogalmának, valamint a 2018/1725 és az 1049/2001 rendeletek téves értelmezésére, az Európai Unió tisztviselői személyzeti szabályzata III. mellékletének 6. cikke – amely cikknek összhangban kell lennie az említett rendeletek rendelkezéseivel – értelmezésének hiányára vonatkozik.
               
            
                  6.
               
               
                  A hatodik jogalap az Európai Unió alapjogi chartája 52. cikkének megsértésére vonatkozik annyiban, amennyiben az információhoz való hozzáférésre vonatkozó jog korlátozása sérti a megfelelő ügyintézés elvét, a tisztességes eljáráshoz való jogot, a fegyveregyenlőség elvét, a hatékonyjogorvoslathoz való jogot és megakadályozza a vitatott jogi aktusok bármely bírósági felülvizsgálatát.